Шеца уьйр-марзо йолчу дешархошка д1акхаьчна рог1ера №4 (2017 шо) нохчийн литературин-исбаьхьаллин журнал «Орга». Журналан аг1онаш т1ехь «Проза», «Юбилей», «Поэзи», «Гочдарш», «Культурин дахар» — рубрикашкахь д1анисйина исбаьхьаллин произведенеш. Журналан коьртачу редакторо Алиева Заринас «Редакторан аг1о» рубрикехь ша дешархойн тидаме биллинчу хаамехь боху: «Ши миллион гергга долчу нохчийн къоман цхьаъ бен доцчу журналан тираж 1 эзар бен яц. 2017-чу шеран декабрь баттахь журналана язвелла 300 стаг вац х1окху денна. Ойла ян дуккха а х1ума ду кхузахь. Мича яхана нохчийн яхь, сий? – хаттар кхоллало. Х1ора нохчи ву ша бохуш, ц1е лелочуьнгахь х1унда яц-те яхь, вайн варх1е дайшкахь дуьйна нохчичух нохчи вина йолу, шен къомах долчух доглазар х1унда дац-те хаалуш?!